Ego Stephanus, decanus de Ledone, notum facio omnibus presentes litteras inspecturis, quod cum discordia fuisset inter Girardum, militem, prepositum de Ledone, et ecclesiam Cluniacensem super quadam Baerna Monteria, cum appendiciis suis, quam dicta ecclesia in burgo de Ledone possidet et possedit diutius sine lite, tandem amicis mediantibus, inter partes compositum est in hunc modum, quod dictus Girardus quicquid juris, quicquid racionis habebat vel habere aut reclamare poterat in eadem baerna ecclesie Cluniacensi imperpetuum remisit, cessit, concessit, et juramento quittavit. Hanc autem cessionem et concessionem domina Dannons, ejusdem Girardi uxor, et Henricus et Floret, uxor ejusdem, Stephanus et Helyeta, ipsius Girardi filii, laudaverunt, voluerunt et juramento interposito acceptaverunt. Et insuper eadem domina Dannons, quantum ad hanc concessionem, renuntiavit privilegio dotis et dotalicii ac omni beneficio cujuscumque juris contra hanc quittationem sibi competenti vel deinceps competuro. In cujus rei testimonium, ad preces et instanciam partium, sigillum meum presentibus litteris duxi apponendum. Actum anno gratie Mº CCº XXXº quarto, mense septembris.